V staan vir Vlieg (my alfabet van vreugdes) | Tannie Frannie
Om te vlieg, is vir my heerlik – of dit nou in 'n brommende Hercules is; in 'n Cessna hoog bokant Pretoria op 'n warm lentedag, met die jakarandas daar onder in sulke lang rye, nes pers bolle wol; in 'n groot, raserige helikopter wat oor Hartebeespoortdam skeer; of in 'n yslike passasiersvliegtuig op pad na my dierbares.
Ek is mal oor die opwinding van opstyg: wanneer die enjins al harder loop, die vliegtuig al vinniger oor die teer jaag en dan uiteindelik die oomblik wanneer die wiele die aarde verlaat en die landskap skielik onder 'n mens wegval en in 'n speelgoedtoneel verander.
Ek hou van die effense angs van 'n landing: wanneer die grond al nader en nader kom, totdat die wiele net-net bokant die aanloopbaan hang en dan die landing self en die oorweldigende krag van die remme en hoe die vliegtuig daarna ewe sedig voortrol tot dit tot stilstand kom.
Lughawens is vol mense en stories – die ure se wag op 'n aansluitingsvlug gaan sommer gou verby. Ook die wete dat iemand vir 'n mens wag, is kosbaar. My liewe dogter moes al 'n hele klompie kere vir my wag, maar die dag toe ek die vlug van Washington na Harrisburg verpas het (gelukkig nie my skuld nie!) is haar geduld behoorlik beproef. Harrisburg se lughawe is 'n hele entjie uit die stad uit en toe ek nie op die vlug is nie, moes sy onverrigtersake terugry om maar weer die volgende vlug te kom ontmoet. Ek skaam my om dit te erken, maar my slimfoon was toe nog splinternuut en ekself tegnologies bitterlik dom, met die gevolg dat sy nie my boodskappe, wat haar vertel ek's op pad, ontvang het nie. In 'n boekie het ek haar fb-inskrywing bewaar, want hierdie woorde van my geduldige, liefderike kind loop oor van haar liefde vir haar ou ma:
FOUND: One Mom. Very late and slightly jet lagged, minus one suitcase – the one with most of my South African loot, eek!! – but in good shape overall. Answers to: Mams, Mamma, Ouma, Skattebol and Liefie. Skills include, but are not limited to: translating, baby-sitting, flying halfway around the world to visit her first born (and favourite!) child.
(In die kommentaar het sy en Middelkind gestry oor wie die gunsteling is. Eintlik het ek drie gunstelingkinders.)
13 thoughts on "V staan vir Vlieg (my alfabet van vreugdes)"
April 25, 2019 om 9:51 nm
Vir my is dit ook heerlik om te vlieg, vanaf die dae toe as jong seun ek saam met my pa van die Rand tot by Knysna Heads gevleig het in sy Hornet Moth. Hy het my geleer om te vlieg, en dit was lekker om op die strand tot landing te kom.
Die 'Found' kennisgewing is prysloos.
April 26, 2019 om 3:53 vm
Nog 'n wonderlike beskrywing wat na aan my hart is.
April 26, 2019 om 4:16 vm
V staan vir vreugde in die lees van Frannie se vreugdes alfabet! Die tyd met die ABC het gevlieg. Nou wag ons vir WXYZ!
April 26, 2019 om 6:08 vm
Ek gaan 'n mooi woord by jou oorneem en dankie sê dat jy vir my 'n rasieleier is ❤
Dis loutere vreugde my Towerin vriendin!
April 26, 2019 om 4:52 vm
Tannie Frannie het my hart warm geskryf. So raak beskryf, ek voel dit aan my lyf. Die vlieg en die kids, albei ook vir my net so na aan die hart soos vir tannie
April 26, 2019 om 10:07 vm
Dis nou so mooi geskryf,Frannie!
April 26, 2019 om 11:47 vm
So 'n avontuurlustige of is dit nou listige Towerin!!! Ek neem aan jy het daardie dag die valskermsprong geniet 😎
April 26, 2019 om 1:56 nm
April 26, 2019 om 12:02 nm
Lieflike woorde van jou dogter. Dankie vir die deel.
April 28, 2019 om 10:21 nm
Sjoe, jy het omtrent al in vele tuie gevlieg! Daardie avonture sal mens ook altyd bybly. Jou dogter het n mooi getuigskrifie gegee.